Spolok pre obnovu dediny
vyhlasuje pre najinšpiratívnejšie príklady dobrej praxe v obnove súčasnej slovenskej dediny
2. ročník Ocenenia „Tvár a duša dediny 2026“.
Spolok pre obnovu dediny je celoslovenské neziskové občianske združenie, ktorého hlavným poslaním je zachovanie tváre a duše dediny a skvalitnenie života na vidieku.
V rámci svojej činnosti buduje zoznam zaujímavých a inšpiračných príkladov dobrej praxe, ktoré smerujú k zachovaniu tváre a duše dediny. Premena starej dediny na moderné a živé miesto môže byť fascinujúci proces, ktorý rešpektuje históriu a tradície, ale zároveň prináša nové výzvy a riešenia. Môže byť skvelou príležitosťou na oživenie miestnej identity, zachovanie špecifík regiónu a vytvorenie dediny, kde ľudia radi a spokojne žijú.
Pre získanie väčšieho počtu takýchto dobrých riešení  spolok oslovuje vidiecke samosprávy, ale aj širokú odbornú či laickú verejnosť
o nominovanie inšpiratívneho projektu/počinu/aktivity/spôsobu/metódy realizovanej na dedine.
Takéto príklady dobrej praxe dokumentujeme, propagujeme a tie zaujímavé i podporujeme. Môžu to byť projekty zo súčasnosti realizované samosprávou, súkromnou či podnikateľskou sférou alebo občianskym združením. Podmienkou je, že musia byť verejne prístupné. Podať ich môže ktokoľvek, či už zástupca samosprávy, alebo občianskeho sektora. Príklady splňujúce kritériá sú zaradené do Zoznamu príkladov dobrej praxe v obnove dediny a tie najinšpiratívnejšie budú ocenené Lipou pre dedinu a vecným výtvarným darom. V roku 2025 sme do Zoznamu príkladov dobrej praxe v obnove dediny zaradili 23 projektov. Ocenenie „Tvár a duša dediny 2025“ na tému „Zo starého nové“ získali obec Vrbovce a Pjekné mjestečko o.z.- Kúty.
Pre 2. ročník tejto iniciatívy hľadáme v dedine projekty/počiny/aktivity/spôsoby/metódy dobrej praxe, v ktorých sa uplatňuje nasledovné motto: 
„ Bežné a pritom jedinečné“.
Čo môže byť bežné? Na dedine sú bežné veci, ktoré tam patria – verejné priestranstvá, obecné a ostatné budovy, drobná architektúra, oddychové a športové zóny, potoky, zeleň, miestne komunikácie a chodníky, ulice, predzáhradky, oplotenia, .... A zároveň bežné funkcie, ktoré dopĺňajú komunitný život a aj vítajú návštevníkov – kultúrne stánky a aktivity, športové podujatia, súťaže, zvyky a obyčaje, doplnkové služby, denné stacionáre, ..... 
A pritom to môže byť jedinečné – použitými materiálmi, farbou, tvarom, originalitou, množstvom, veľkosťou, ... ale aj svojim umiestnením, fungovaním, spôsobom realizácie, dopadom na komunitu. A hlavne môže byť inšpiráciou pre ďalších.
Kritériá pre zaradenie do Zoznamu príkladov dobrej praxe: 
•	dotvára obraz alebo špecifikum dediny, miestny charakter, príbeh,  kultúrna alebo historická miestna kontinuita
•	zapája komunitu, spája ľudí, podporuje spoluprácu alebo medzigeneračnú komunikáciu
•	 estetická hodnota a funkčnosť, jednoduchosť
•	udržateľnosť a aplikovateľnosť, inšpiratívnosť
•	previazanosť na iné projekty, aktivity a život v dedine

Vyhlasovateľ a organizátor: Spolok pre obnovu dediny, občianske združenie
Partneri: Zduženie miest a obcí Slovenska, samosprávne kraje, subjekty z akademickej a odbornej sféry 
Cena: Lipa pre dedinu a vecný dar od výtvarníka – pre vybrané 2-3 najinšpiratívnejšie návrhy 

Vecný a časový harmonogram:
•	uzávierka prihlasovania 						30.07.2026
•	hodnotenie a odporúčanie na nominácie 				15.09.2026 
(zostavená komisia vrátane zástupcov partnerov)
•	výber nominácií a ocenených (zostavená komisia)			30.09.2026 
•	slávnosť ocenenia                                          		       do 31.10.2026
Návrhy na ocenenie a zaradenie do Zoznamu príkladov dobrej praxe obnovy dediny zasielať do 30.07.2026 vyplneným predpísaným formulárom 
e-mailom na spod@spolokpreobnovudediny.sk alebo 
poštou na adresu:  SPOD, 99142 Hrušov 526 .
Bližšie informácie na www.facebook.com/spolok.pod